  Виталий Пронин Россиысь антропологъёслэн но этнологъёслэн 12-тӥ конгрессазы ужаз 54 секция. Огез соос пӧлысь сӥземын вал семьялы. Отын  тодосчиос пӧртэм калыкъёслэсь семья кусыпъёссэс эскеризы.Якут семьялэн туала улонэз сярысь вераз Якутск городысь тодосчи Дария Брагина. Туала улонын, ӵемгес городын, нырысетӥ интые потэ нылкышно, со вылӥ образованиен луэ, бадӟымгес уждун басьтэ. Соин валче картсэ вормыны кутске. Отысь ик пото тросэз люкиськон учыръёс но. Озьы туала улонын трос луизы оген кылем атайёс. Атайлэн нылпиен огназ кылемезлэн мукетыз  мугез - нылкышнолэн вазь кулэмез, ӵемгес - аракыен эшъяськыса. Воргоронъёс но укыр трос аракы юо, Якутиын со бадӟым сюлэмшугъяськон луэ, пусъе Д. Брагина. Солэн верамезъя, урбанизация якут калыклы умоез интые тросгес изъян вайиз.Государство али бадӟым саклык висъя семьялы, таза улонлы. Куд-ог гуртъёсын воксё уг юо. Азьло дыръёсы якут атай нылпиезлы саклык уг висъя вылэм, ваньмыз кышномурт вылын возиськем. Нош туала вакытэ атайёс семьязы, нылпизы сярысь тросгес сюлмасько. Атайлэсь данзэ будэтон понна кылдытэмын атайёслэн движенизы, Якутск городын  атайёслэн съездзы 2 пол ортчем ини. Казах семья ӵемысь 3 поколенилэсь луэ: пересьёс, нылпизы но солэн семьяез. Пичи пизы одно ик анай-атаен улэ, яна потыны уг лэзё.Мукетыз ужпум, кудзэ шараяз Дария Брагина - якутъёс пумен вунэтыны кутскизы асьсэ выжызэс, сям-йылолъёссэс. Историзэс утён понна Якутиын кылдытэмын Уйпалась калыкъёслэсь генеалогизэс но этнологизэс эскеронъя институт. Якутъёс асьсэ калык пӧлысь ик кузпал шедьтыны тыршо. Якут калыклэн огъя лыдыз трос ӧвӧл бере, 400 сюрслэсь уногес, вирзы сураськон учыръёс луыло. Кузпалъяськисьёс куд-ог дыръя уг но тодо ӵыжы-выжы луэмзэс. Соин ик егитъёс выжызэс мургес тодыны тыршо. Озьы ке но 300 ар Россиен валче уло бере ини, трос гинэ пумисько мукет выжы калыкен кузпалъяськисьёс но.Санкт-Петербургысь тодосчи Лариса Попова эскере Казахстанын но Киргизиын улӥсьёсты. Солэн верамезъя, тюрк семьяын туннэ но, даур талэсь азьло дыръя кадь ик, семья но выжы кусыпъёс юн возисько. Туж зол шӧдӥське пересьёсты гажамзы но данъямзы. Кылсярысь, Киргизиын Конституциязы ик гожтэмын, пе, пересьёсты сӥлы карон сярысь. Киргизъёс но казахъёс понна мӧйыос - нимаз социальной группа, пусъе Лариса Попова. 60 арес тырмытэм пересьёсты аксакал лыдъяло. Ӝӧк сьӧрын соос тӧр шорын, тужгес ӟеч сӥль юдэсъёс нырысь ик пересьёслэн тэркыязы вуо. Котькуд шулдыръяськонъёсын аксакалъёс - гажано куноос, соослы зарниен пужыятэм халат кузьмало. Куд-огезлэн со халатъёссы 50-лэсь но трос люкасько, пе. Нош кузьымез одно ик басьтоно - йылол косэ.Лариса Попова верамъя, казах семья ӵемысь 3 поколенилэсь луэ: пересьёс, нылпизы но солэн семьяез. Пичи пизы одно ик анай-атаен улэ, яна потыны уг лэзё. Угось пересьёсты учкыны-чакланы кулэ. Казахъёслэн выжыязы тупаса улон валтӥсез луэ. Анай выжыя родняос - ӵужмуртъёс, ӵужапайёс - тужгес матысьёсыз луо, пе, секыт дыръя котьку юрттозы.Наталия Самсонова Туспуктӥз А. Горбунов  Теги: лулчеберет  